Ballá buolaš dálvvis

**Vuoi galget bivvat, de smávvamánnábearaš orru unna lanjažis tealttás. Dá ii lean dat boahtteáigi maid jurddašedje go báhtaredje Syrias gávcci jagi áigi.**

*Čállán: Anette Torjusen*

*Govven: João Sousa*

*Sámás: Anne-Marit Eira Anti*

Weedad Ahmad Al-Khalaf čohkkáda bearraša tealttá olggobealde Mekseh- gávpogaččas Bekaa-leagis Libanonas. Njuolga maŋábealde gearrájit ruovtturiika Syria gáissát, beaivválaš muittuhussan mo eallin lei. Riika maid fertii guođđit gávcci jagi áigi.

* Eallin lea váttis midjiide, ja moai moraštetne mánáideame, dadjá son jaskadit.

**Golbma riegádahttima báhtareddjiid leairras**

Ovdal go báhtaredje dálkás Bekaa-leahkái, gos leat buolašdálvvit ja ollu muohta, de son orui Um El Juraynis, Aleppo lahkosis Syrias. Soahti dagahii várálažžan doppe orrut, nu várálažžan ahte 2012 fertii báhtarit oktan isidiin, Mohammed Hassan Ibrahim, ja vuotnámiin, Serie. Dál sin eallinvuorbi lea seamma lágan go 70.000 eará syrialaš báhtareaddjis dán leagis.

Bearaš lea sturron golmma olbmos guđa olbmui. Golbma máná leat riegádan báhtareddjiid leairras. Boarráseamos Yousef riegádii 5 jagi áigi, dasto bođii unnavieljaš Aus, gii lea golmmajahkásaš, ja loahpaš unnanieiddaš Talia gii lea jahkásaš.

Munno mánát leat bajásšaddan dáppe, muitala Mohammed. Dát deavdá sihke su ja Weedad váimmu morrašiin.

* Sin beaivvit gollet stoahkamii, spábbačiekčamii ja spealuide. Earret dieid, de ii leat olus maid dahkat dáppe. Iige sis leat skuvla ge, mun balan sii bajásšaddet analfabehtan.

Dán leagis lea dálvi guhkki ja galmmas.

* Buolaš ja ollu muohta dagaha váttisvuođaid midjiide. Moai ean suitte gokčat tealttá liegga skoađđasiin, danin go lea nu divrras. De šaddá hirbmat galmmas midjiide, muitala Mohammed.

Vuoi galget bivvat, de orrot ovtta lanjažis.

* Dan mii ligget, muhto dán jagi lea dán leagis vánis boaldámuš. Ja boaldámušaid haddi goargŋu, nu ahte šaddá váttisin dolastit, čilge son.

Girku Heahteveahki bokte leat sii ožžon buhtes čázi ja buhtisvuođapáhkaid.

* Mis lea buhtes čáhci dás tealttás ja lassin oažžut buhtisvuođapáhkaid. Mii leat maid ožžon ollu dieđuid das mo váldit vára alddiineamet vuoi garvit dávddaid, dadjá Weedad.

Son lea ilus go sii ledje ožžon sihke čázi ja buhtisvuođaávdnasiid ovdal covid-19.

* Midjiide lea leamaš dehálaš ahte mis lea sáibu ja čáhci olámuttos. Daid han mii geavahit oppa áiggi, dadjá son.

Lea stuorra dárbu buhtes čáhcái ja buhtisvuođaávdnasiidda, seammás go máŋggas dárbbašit liegga ránuid maid Girku Heahteveahkki juohká Libanonas.

Don sáhtát veahkehit bearrašiid heađis ja addit sidjiide oadjebasvuođa juovllaide. Libanonas olbmot rahčet nelggiin, buollašiin ja geafivuođain, lassin covid-19:n. Beirutis bávkkiheapmi dagahii máŋggaid duháhiid ruovttuid haga ja billistii ollugiid eallima. Mii sáhttit ovttas dahkat erohusa. Mii fuolahit buhtes čázi ja buhtisvuođapáhkaid báhtareddjiide, ja veahkehit liegga borramušain ja orrunsajiin sin geat gillájit bávkkeheami dihtii. Seammás bargat buot návccaiguin hehttet covid-19 njoammuma.

**Govvateaksta:** Eadni Weedad Ahmad Al-Khalaf vuorjašuvvá jahkásaš nieiddažis Talia boahtteáiggi dihtii. Sidjiide ii leat mihkkege báhtareddjiid leairras Bekaa-leagis, ja olles eallin lea bisánan. Ná attát dán jagáš deháleamos juovlaskeaŋkka:

* Vipps bokte supmi man ieš válljet nummarii 2426.
* Sádde SMS-dieđu GAVE nummarii 2426 ja attát 250 ruvnno.
* Skeaŋkakonto: 1594.22.87248

***Girku Heahteveahkki***  *lea norgga searvegottiid iežas humaniteara searvi, ja lea bargan Libanonas 2013 rájes. Doppe bargat čáziin, buhtisvuođarusttegiin, ráinnasvuođain ja sohkabealvuođđuduvvon veahkaválddálašvuođain. Soađi dihtii ránnjáriikkas Syrias, de leat Libanonas 2011 rájes vásihan ahte bohtet hirbmat olu báhtareaddjit. Báhtareddjiid lohku lea lasihan riikka olmmošlogu 25 proseanttain ja dahká hirbmat deattu infrastruktuvrii nugo čáhcái, doapparrádjamii ja elrávdnjái, ja maiddái almmolaš bálvalusaide, earenoamážit dearvvašvuođa- ja oahpahusbálvalusaide. Lebanon Crisis Response Plan (LCRP) 2019 dieđuid mielde váilu 3 208 800 olbmui buhtes čáhci. Dát sáhttá dagahit duođalaš dearvvašvuođariskkaid ja buktit dávddaid, earenoamážit orrunsajiin gos leat menddo ollu olbmot čoahkis gáržžes sajiin, nugo tealtáleairrain ja heajos visožiin.*